**SEKMADIENIO SKAITINIAI**

LITAUISK søndagsblad

**6. søndag i alm. kirkeår, år C
 Vi EILINIS SEKMADIENIS. - C**

**Pirmasis skaitinys Jer 17, 5–8. Skaitinys iš pranašo Jeremijo knygos.**

Viešpats taip sako: „Prakeiktas žmogus, kuris žmonėmis pasitiki ir ieško stiprybės trapiame žmoguje, kai jo širdis nuo Viešpaties nusigręžia. Toks žmogus – tarsi skurdus tyrų krūmokšnis, be vilties sulaukti ko nors gero, skursta sausoje dykumoje, sūrioje žemėje, kur niekas negali gyventi. Laimingas žmogus, kuris Viešpačiu pasitiki, kurio viltis yra tik Viešpats. Toks žmogus yra kaip medis, pasodintas prie vandens, leidžiantis savo šaknis srovės link, – nebijo kaitros, kai ji užeina, jo lapai nuolat žaliuoja, sausros metų nepabūgsta, vaisių duoti nenustoja.“ **Tai Dievo žodis.**

**Atliepiamoji psalmė Ps 1, 1–2. 3. 4 ir 6 (P.: Ps 39 (40), 5a)**

**P. Laimingas žmogus, viltis į Viešpatį sudėjęs.**

Laimingas, kuris neklauso nedorų patarimų, †

kas vengia nusidėjėlių kelio \* ir nebendrauja su pašaipūnais,

o Viešpaties Įstatymu džiaugias \* ir šnabžda jo Mokymą dieną ir naktį. – P.

Jisai yra lyg medis, † prie sraunių vandenų pasodintas, \*

duodantis vaisių laikui atėjus; jo lapai nevysta. \*

Jei ko imasi, viskas jam sekas. – P.

Ne tokie yra nedorėliai, – \* jie lyg pelai, blaškomi vėjo!

nes Viešpats globoja teisiųjų kelią, \* o piktadariai į pražūtį eina. – P.

**Antrasis skaitinys 1 Kor 15, 12. 16–20. Skaitinys iš šventojo apaštalo Pauliaus Pirmojo laiško korintiečiams.**

Broliai ir seserys! Skelbiama apie Kristų, kad jis buvo prikeltas iš numirusių, tad kaipgi kai kurie iš jūsų sako, jog nesą mirusiųjų prisikėlimo?! Juk jei mirusieji negali būti prikelti, tai ir Kristus nebuvo prikeltas. O jei Kristus nebuvo prikeltas, tai jūsų tikėjimas tuščias, ir jūs dar tebesate savo nuodėmėse. Taip pat ir užmigusieji Kristuje yra žuvę. Ir jei vien dėl šio gyvenimo dėjome savo viltis į Kristų, tai mes labiausiai apgailėtini iš visų žmonių. Bet dabar Kristus tikrai yra prikeltas iš numirusių, kaip užmigusiųjų pirmgimis. **Tai Dievo žodis.**

**Posmelis prieš Evangeliją Lk 6, 23ab**

P. Aleliuja. – Džiaukitės ir linksminkitės, – sako Viešpats, – nes jūsų laukia gausus atlygis danguje. – P. Aleliuja.

**Evangelija Lk 6, 17. 20–26 ✠ Iš šventosios Evangelijos pagal Luką.**

Anuo metu Jėzus, nusileidęs su dvylika žemyn, apsistojo lygumoje. Ten buvo gausus jo mokinių būrys ir didelė daugybė žmonių iš visos Judėjos ir Jeruzalės, iš Tyro ir Sidono pajūrio. Tuomet, pakėlęs akis į savo mokinius, Jėzus prabilo: „Palaiminti jūs, beturčiai, nes jūsų yra Dievo Karalystė. Palaiminti, kurie dabar alkstate, nes būsite pasotinti. Palaiminti, kurie dabar verkiate, nes juoksitės. Palaiminti esate, kai žmonės jūsų nekenčia, atstumia, niekina ir atmeta kaip blogą jūsų vardą dėl Žmogaus Sūnaus. Džiaukitės tą dieną ir linksminkitės, nes jūsų laukia gausus atlygis danguje. Juk lygiai taip kadaise jų protėviai darė pranašams.“ „Bet vargas jums, turtuoliai, nes jūs jau atsiėmėte savo paguodą. Vargas jums, kurie dabar sotūs, nes būsite alkani. Vargas jums, kurie dabar juokiatės, nes jūs liūdėsite ir verksite. Vargas jums, kai visi žmonės jus giria, nes ir jų protėviai lygiai taip gyrė netikrus pranašus.“ **Tai Viešpaties žodis.**

Kviečiame apsilankyti parapijos svetainėjė adresu: [**http://fredrikstad.katolsk.no**](http://fredrikstad.katolsk.no/)